CLV Vasile Voiculescu 


Nu-mi cerceta obârşia,ci ţine-n seamă soiul, 

Guşti fructul, nu tulpina, chiar aur de-ar părea... 

Strămoşii-mi, după nume, au învârtit ţepoiul, 

Eu mânuiesc azi pana de mii de ori mai grea, 

Dovada cea mai pură a-nnobilării mele 

Eşti tu şi-ngăduinţa de-a te lăsa iubit 

Mai mult ca un prieten, cu patimile-acele 

Cu care-adori amantul de veci nedespărțit. 

îmi cânt astfel norocul, înalt epitalamuri 

ŞI, pentru închinarea la care mă supun, 

Culeg azur şi raze şi roze de pe ramuri, 

Stăpînul meu, alesul, cu slavă să-ncunun: 
Poporul meu de gânduri, simţire, vis, trup, dor, 
Te pun azi peste ele de-a pururi domnitor. 


Duminică, 5 decembrie 1954 


CLVIII 


Din clarul miez al vârstei râd tinereţii tale, 

Trufaşa-ţi frumuseţe în faţă o privesc 

Şi ochilor tăi, aştri tulburători de cale, 

Opun intensu-mi geniu în care se topesc. 

Mă-nfăţişez cu duhul, nu te sărut pe gură, 

Plecat ca peste o floare, te rup şi te respir... 

Şi nu nu mai eşti de-acuma trupească o făptură, 

Ci un potir de unde sug viaţa şi strâng mir. 

Nu-mi număr anii, seva nu stă în gingăşie: 

Cu ideala forță mi-apropii ce mi-e drag, 

Înjug virtuţi şi patimi la marea poezie 

În care, fără urme de pulbere tirzie, 
Te-amestec şi pe tine cu sila; pentru mag, 
Pămîntul n-are margini, nici cerurile prag. 


Joi, 2 decembrie 1954 


CLX 


La ce-mi slujesc de-acuma duh, faimă, fantezie.. 

M-ai părăsit..şi toate se sting, reci scînteieri. 

Pentru rănitul vultur aripile-s poveri, 

Zbătaia lor, zadarnic adaos de-agonie. 

Şi mă supun ... Osânda de gura ta rostită 

E lege pentru mine de aur pur şi greu; 

Durerea de la tine mi-e încă o ispită, 

Tu, genial tutore al geniului meu. 

ŞI neguri lungi de veacuri las iar să mă înghită... 

Din groapa mea zbucni-va o flacără târzie; 

Atunci întreaga lume va dezluşi, uimită, 

Crescând misterioasă a noastră poezie, 
Din dragostea noastră născută în zbucium şi ardori, 
Pe-ascuns, din tainic tată, ca un copil din flori! 


Duminică, 12 decembrie 1954 


CLĂIII 


Din spulberul iubirii atât doar mai pot strânge, 
Să-mi fac un ştreng, eu singur, cu fragedele-ţi rochii.. 
Mă-ndeamnă alte gânduri să iert şi să-nchid ochii, 
Privighetoarea oarbă cu mult mai dulce plânge. 
Înduplecă-te, dară, durerea mea-ntr-atât, 
Să preaslăvim fugara, şi-n loc de răzbunare 
Să stoarcem nemuririi şi artei lacrimi, cât 
Să stea podoabă lumii hidoasa ei trădare. 
Dar cine viers şi suflet acum să-mi împrumute 
Dacă-mi lipseşti tu, însăşi esenţă a minunii? 
Ah, inimă şi coarde sunt deopotrivă mute, 
Când limpede văd astăzi prăpastia minciunii: 
Căci orb eram atuncea când te aveam în faţă, 
Splendoarea-ţi, luându-mi ochii, da cântecului viaţă! 


25 decembrie 1954 


CLXV 


Iubita mea, ai suflet adânc întortocheat 
-Vast labirint, ascuns sub palatul frumuseții 
În care-un minotaur domneşte nendurat, 
Flămând de duhul slavei şi carnea tinereţii... 
Mulţi îndrăzneţi piciră în tainiţele-i sumbre, 
Feciori eroici, pradă daţi fiarei suverane... 
Acum m-alătur şi eu fugarnicelor umbre, 
Cobor, dar fără teamă-n vârtejul de capcane. 
Căci tu mi-eşti Ariadna şi-mi dăruieşti un fir 
Din pletele-ţi de beznă, o călăuză vie: 
Și nu să scap din cursă îl ţin şi îl deşir, 
Ci mai afund să intru în neagra-mpărăţie; 
Dedalicul tău suflet locaş mi l-am ales 
ŞI jur că niciodată din el n-am să mai 1es. 


Sâmbătă, 8 ianuarie 1955 


CLXX 


Sămânţa nemuririi, iubite, e cuvântul, 
Eternul se ascunde sub coaja unei clipe, 
Ca-n oul ce păstrează un zbor înalt de-aripe, 
Pîn' ce-i soseşte timpul în slăvi să-şi ia avântul; 
A fost de- ajuns un nume, al tău, sol dezrobirii, 
S-au spart şi veac, şi lume; ţinut prizonier 
A izbucnit din ţăndări, viu, vulturul iubirii, 
Cu ghearele-i de aur să ne răpească-n cer. 
Cine ne puse-n suflet aceste magici chei ? 
Egali în frumuseţe şi-n genii de o seamă, 
Am descuiat tărâmul eternelor idei; 
Supremelor matrițe redaţi, care ne cheamă 

Din formele căderii, la pura-ntâietate, 

Să ne topim în alba, zeiasca voluptate... 


Joi, 20 ianuarie 1955 


CLXXIII 


Te mistuie iubirea? Credeai că-i o păpuşă, 

Să-ţi faci un joc cu toane, ca în copilărie, 

Când ea-ţi cerea o fire de salamandră vie, 

În tainica-i văpaie să arzi fără cenuşă. 

Ea nu stă-n trup, stăpână a cărnii şi-a plăcerii, 

Înflăcăratul spirit, urgie, le consumă 

Îşi cată-n noi duh geamăn...şi, de-l îmbii cu humă, 

Rămâi o biată urnă cu zgurile durerii... 

Te ispiteşte jindul să-mbraci şi fericirea 

Cum pui pentru petrecere o rochie de bricate 

Dar trebuie-nfruntată cu spaimă, ca o moarte... 

Căci ea, ca să pătrundă, îți sparge-alcătuirea, 
Preface în genune lăuntrul tău, anume 
Ca să încapă acolo, cu ea, întreaga lume. 


Sâmbătă, 19 februarie 1955 


CLXXV 


Să fie dar Iubirea o mască a Durerii ? 
Alt chip al ei când poate adoarme şi visează? 
De ce atunci în mine rămâne pururi trează, 
Făr' de ogoi chiar până pe perina plăcerii? 
Cu care inşii meşteri strâng roze cu duiumul; 
Strivite-n teascuri grele şi stoarse, le deşartă 
De tot ce au în ele adânc etern: parfumul. 
Închisă în cleştare, esenţa lor străbate 
Departe, peste veacuri...nici moartea n-o învinge, 
Şi duhul rozei umple pe toţi câți va atinge... 
Aşijderi eu, de-a voastre torturi neîndurate, 
Mă distilez în versuri, prin harul poeziei 
Vă-mbălsămez în pura miresmă-a veşniciei. 


Miercuri, 23 februarie 1955 


CLXXIX 


Nu! gloria iubirii nu este îmbuibarea, 
Ospeţe de săruturi, orgii de îmbrăţişări, 
Ci dorul lung şi taina-mpletită cu-aşteptarea 
Sunt duhul ei pe-o lume de vane desfătări. 
Prin înfrânări şi chinuri asceţii-ating extazul; 
Eu te ador cu-acelaşi canon ce-ntreg mă-nfrânge, 
Căci dragostea nu-i apă, să-ţi umfle-n vânt talazul. 
Laşi gloabele în voie; în ştreang pui purul sânge... 
Eu nu ţi-am scris, ca alţii, pe lefuri sau merinde 
Simţiri gălăgioase cu arderi măsluite; 
Sonetul meu e cuget şi patimă,-mpietrite. 
Cu inima ciocneşte-l, că scapără, s-aprinde.. 
În scoica mea închisă, dârz, făr' de răsuflare, 
Încet ia suferinţa chip de mărgăritare. 


Joi, 17 martie 1955 


CLXXXI 


Oricât de drăgastoasă ţi-e iscusita limbă, 

Știu când mă minţi, cu toate ce-mi spui şi faci pe plac, 

Neaşteptat culoarea privirilor se schimbă 

şi ochii tăi o clipă se bâlbâie şi tac. 

Cât mi-eşti de drag atuncea ! Cum îți iubesc minciuna ! 

Întreg te afli-acolo, tu, cel adevărat, 

Tu, candid plin de viţii, amestecând într-una 

Păcatul ce luceşte ca aurul curat.. 

şi nici o vină... Răul sub tine-i calul sprinten, 

Sfărâmă stavili, inimi, să zboare unde-i ceri, 

În coastele Iubirii cruzimea-i ager pinten, 

Stau bine stropii roşii pe negrele plăceri, 
Și-ademenind lumina cu îngerii-ţi perfizi, 
În iadul tău tragi cerul şi astfel mi-l deschizi... 


Miercuri, 13 aprilie 1955 


CLXXĂVIII 


Mă uit cum cade noaptea, aluzie la moarte, 

Și lumea-şi cată duhul în lămpile aprinse; 

Reintră în vis viaţa, pătrunde de departe, 

Ca o mireasmă, somnul, în cărnurile stinse. 

Eu stau mereu în beznă: lumina mea-i la tine 

Şi ochii mei o alta nu vor să mai primească. 

Cum iroseşti aiurea plăcerile divine ? 

Nu ţi-a rămas o umbră de cuget să-ţi şoptească 

Cum dragostea-mi, mai mare ca veşnica natură, 

Ţi-a zămislit adâncul din nou, în zeci de feţe? 

M-am despoiat în taină, de-nalta-nvestitură, 

Ca să-ţi îmbrac unica şi goala-ţi frumuseţe; 
Te-am învăţat iubirea, semeţul zbor în slavă, 
Să pier ca scorpionul de propria-mi otravă. 


Vineri, 22 iulie 1955 


CXC 


Nu te-am putut cuprinde să fii numai al meu, 

E cum aş cere lunii să-mi ardă noaptea-n sfeşnic; 

Ți-e locul între stele...Ci, oricât de pigmeu, 

Mi-e dragostea cer, iar tu, luminătoru-i veşnic. 

Știu, între noi sunt două iubiri: a mea şi a ta; 

Nu ne-a-nchegat în sine o unică simţire: 

Tu firul tău oricând vrei poţi rupe sau scurta, 

Dar lanţul meu rămâne şi-i fără-mpotrivire, 

Nici spaţiul, nici timpul nu izbutesc să-l roadă, 

Rugina deznădejdii îl lasă neatins: 

Nu-l simţi cum freamătează sălbatic de întins ? 

Ca să te urmărescă, năvalnic, ca pe-o pradă, 
Chiar pân' la cellalt capăt al lumii de-ai fugi, 
Înverigat de tine, cât lumea s-ar lungi. 


Duminică, 31 iulie 1955 


